กาฬสินธุ์กวาดล้างยาเสพติดภายใต้ "ยุทธการฟ้าแดดสงยาง"
สารคดีเชิงข่าวเรื่อง กาฬสินธุ์กวาดล้างยาเสพติดภายใต้ "ยุทธการฟ้าแดดสงยาง"

ปัญหายาเสพติดเป็นปัญหาสังคมที่สำคัญปัญหาหนึ่งในปัจจุบัน ทุกวันนี้ประเทศไทยจะต้องเสียงบประมาณเป็นจำนวนมากเพื่อดำเนินการแก้ไขปัญหานี้ ด้วยความตระหนักดีว่า ปัญหายาเสพติดอาจมีส่วนชักนำให้เกิดปัญหาสังคม เช่น ปัญหาอาชญากรรม ปัญหาวัยรุ่น การพนัน เป็นต้น มีความกระทบกระเทือนต่อความมั่นคง ความสงบเรียบร้อยและศีลธรรมอันดีของประชาชน ตลอดจนถึงด้านเศรษฐกิจ ยิ่งนานวันปัญหาเหล่านี้ก็ยิ่งทับถมและเรื้อรัง เป็นสิ่งที่ยากต่อการแก้ไข

ภายใต้แผนงาน "Kalasin Happiness Model พ้นภัยยาเสพติด 2019" ตามคำสั่งศูนย์อำนวยการป้องกันและปราบปรามยาเสพติดแห่งชาติที่ 7/2561 และแผน "ยุทธการฟ้าแดดสงยาง ระดมกวาดล้างยาเสพติด" ซึ่งมีการดำเนินงาน 3 ด้าน ได้แก่ ด้านการป้องกัน ด้านการปราบปรามและด้านการบำบัดฟื้นฟู 
โดยเริ่มยุทธการตั้งแต่วันที่ 1 พฤษภาคม 2561 เป็นต้นมา เพื่อลดระดับของปัญหายาเสพติดที่ยังปรากฏอยู่ให้น้อยลง หรือไม่ให้ขยายตัว ป้องกันไม่ให้เกิดปัญหาใหม่ รวมทั้งสร้างความเข้มแข็งในระดับครอบครัว ชุมชนหมู่บ้าน จากการสำรวจก็พบว่าประชาชนในพื้นที่กว่าร้อยละ 90 อยากให้มีการระดมกวาดล้างอย่างต่อเนื่องเพื่อให้ปัญหายาเสพติดในพื้นที่ให้ลดลง

นายไกรสร กองฉลาด ผู้ว่าราชการจังหวัดกาฬสินธุ์ เปิดเผยว่า ผลการดำเนินงานป้องกันและแก้ไขปัญหายาเสพติดของจังหวัดกาฬสินธุ์  ตั้งแต่เดือนพฤษภาคม 2561 ถึงปัจจุบัน ภายใต้การปฏิบัติการตาม "ยุทธการฟ้าแดงสงยาง ระดมกวาดล้างยาเสพติด" ทั้ง 18 อำเภอ สามารถจับกุมผู้ต้องหา ทั้งผู้ครอบครองเพื่อจำหน่ายยาบ้ากว่า 60,000 เม็ด อาวุธปืน กว่า 70 กระบอก และตรวจยึดของกลาง กระสุนปืน  ไอซ์  เฮโรอีน กัญชา ธนบัตรปลอม รถยนต์  โทรศัพท์มือถือ

ภายใต้แผนงาน "Kalasin Happiness Model พ้นภัยยาเสพติด 2019"  ตามยุทธการฟ้าแดดสงยาง กวาดล้างยาเสพติด ตามมาตรการ  ด้านการป้องกันกวาดบ้านตัวเองตรวจปัสสาวะเจ้าหน้าที่ของรัฐ  ด้านการปราบปราม ยุทธการปิดล้อมตรวจค้นระดมกวาดล้างยาเสพติด  ด้านการบำบัดฟื้นฟู การนำผู้เสพเข้าสู่ระบบคัดกรองและบำบัดรักษาในระบบสมัครใจในโรงพยาบาลของรัฐ ซึ่งทั้งหมดจะประสบความสำเร็จได้ต้องอาศัยความร่วมมือจากทุกภาคส่วน แก้ไขปัญหาอย่างจริงจังและต่อเนื่อง เพื่อให้ปัญหายาเสพติดหมดไป


ชรายุทธ พัฒน์ธรรมรงค์